མདོ་སྨད་ཀན་ལྷོ་ཡུལ་དུ་བོན་བསྟན་དར་བའི་ལོ་རྒྱུས་ཤིན་ཏུ་རིང་སྟེ།འབྲེལ་ཡོད་བོན་འབྱུང་དག་ཏུ་སྟོན་པ་གཤེན་རབ་མི་བོ་རྫུ་འཕྲུལ་གྱིས་ཐེ་བོའི་དམུ་རི་སེང་གེ་རྫོང་ལ་ཞབས་ཀྱིས་བཅགས་ཚུལ་དམུ་རིའི་དཀར་ཆགས་སུ་བྲིས་ཡོད་པ་དང་།སྟོད་དུ་རྒྱལ་པོ་གྲི་གུམ་བཙན་པོས་བོན་བསྣུབས་ཏེ་བོན་གྱི་རྗེས་འཇུག་པ་རྣམས་ཀྱིས་མདོ་སྨད་ཐེ་བོའི་བྲག་དཀར་བྱ་རྒོད་རྫོང་དང་དམུ་རི་སེང་གེ་རྫོང་དུ་བོན་ཆོས་གཏེར་དུ་སྦས་ཚུལ་དམུ་རིའི་དཀར་ཆག་རྒྱས་པ་དང་བྲག་དཀར་བྱ་རྒོད་རྫོང་གི་དཀར་ཆག་སོགས་སུ་གསུངས།མདོ་སྨད་ཀན་ལྷོའི་ཡུལ་དུ་ཐོག་མ་སྲིད་པའི་རྒྱུད་ཀྱི་ས་བོན་དར་ཚུལ་དང་།ཕྱིས་སུ་གཡུང་དྲུང་བོན་དར་ཚུལ་ཤིན་ཏུ་བསྡུས་པའི་ཚུལ་དུ་ཅུང་ཟད་གླེང་པར་བྱའོ།།